पूर्व NCB जोनल डायरेक्टर ने अंदर जाते वक्त 'सत्यमेव जयते' कहा; आर्यन खान मामले में हुई पूछताछ
Aryan Khan Drugs Case Updates; NCB Ex-Zone Officer Samir Wankhede Appears Before CBI NCB नार्कोटिक्स कंट्रोल ब्यूरो के जोनल अधिकारी रहे समीर वानखेड़े की आज CBI के सामने पेशी है।  CBI का आरोप है कि समीर ने शाहरुख खान बेटे आर्यन को छोड़ने के लिए 25 करोड़ रुपए मांगे थे।
नार्कोटिक्स कंट्रोल ब्यूरो (NCB) के जोनल अधिकारी रहे समीर वानखेड़े शनिवार को CBI दफ्तर पहुंचे। मुंबई के BKC स्थित CBI दफ्तर पर सुबह 11 बजे से उनसे पूछताछ शुरू हुई जो शाम 4 बजे तक चली।अंदर जाते वक्त वानखेड़े ने मीडिया के सामने सत्यमेव जयते (सत्य की जीत होती है) कहा है। उनसे आर्यन खान केस और भ्रष्टाचार से जुड़े मामलों को लेकर पूछताछ की गई।
CBI का आरोप है कि समीर ने शाहरुख खान के बेटे आर्यन को छोड़ने के लिए 25 करोड़ रुपए मांगे थे। इसके अलावा एजेंसी ने ये भी आरोप लगाया कि समीर ने इस केस की जानकारी अपने सीनियर्स को नहीं दी थी।
CBI ने 18 मई को समीर को पूछताछ के लिए बुलाया था, लेकिन वे नहीं पहुंचे। उन्होंने CBI की समन के खिलाफ दिल्ली हाईकोर्ट में रिट पिटिशन फाइल की थी, लेकिन वहां से उन्हें ज्यादा राहत नहीं मिली। दिल्ली हाईकोर्ट ने समीर को बॉम्बे हाईकोर्ट जाने की सलाह दी।
समीर ने इसके बाद बॉम्बे हाईकोर्ट का दरवाजा खटखटाया।19 मई को बॉम्बे हाईकोर्ट ने CBI को निर्देश देते हुए कहा है कि 22 मई तक वानखेड़े पर कोई भी एक्शन न लें। हालांकि कोर्ट ने अपने निर्देश में कहा कि 20 मई को सुबह 11 बजे समीर को CBI के सामने पेश होना पड़ेगा।
समीर वानखेड़े के खिलाफ जांच में CBI को क्या मिला? पूरा समझिए
CBI ने जो FIR दर्ज की है उसके मुताबिक समीर वानखेड़े के इशारे पर केपी गोसावी नाम के शख्स ने आर्यन को छोड़ने के लिए शाहरुख खान की मैनेजर पूजा ददलानी से 25 करोड़ रुपए की मांग की थी। इसके बदले भरोसा दिया कि आर्यन खान को ड्रग मामले में नहीं फंसाया जाएगा।
​​​​​केपी गोसावी वही शख्स है जिसने NCB की गिरफ्त में रहे आर्यन खान के साथ सेल्फी ली थी। FIR में जो लिखा है उसके मुताबिक, केपी गोसावी के पास आर्यन के साथ सेल्फी लेने और उनकी वॉयस रिकॉर्ड करने की आजादी थी।​​​​
FIR में लिखा है, 'केपी गोसावी को आर्यन खान के पास ऐसे रखा गया था जैसे वो NCB का कोई अधिकारी हो। जबकि वहां पहले से ही NCB के अधिकारी तैनात थे। गोसावी को परमिशन थी कि वो आर्यन खान के साथ रह सकता है। उसे NCB ऑफिस में भी आने जाने की परमिशन थी।
CBI ने इस मामले में समीर वानखेड़े के अलावा NCB के अधिकारी वीवी सिंह, आर्यन खान ड्रग्स मामले में तत्कालीन जांच अधिकारी आशीष रंजन, केपी गोसावी और इनके एक सहयोगी डिसूजा को आरोपी बनाया है।
समीर वानखेड़े के खिलाफ हुए जांच में उनके खिलाफ भ्रष्टाचार का मामला निकल कर आया। इस जांच में पता चला कि 2017 से 2021 के बीच में उन्होंने 6 विदेशी दौरे किए। इस दौरान वे ब्रिटेन, आयरलैंड, पुर्तगाल, दक्षिण अफ्रीका और मालदीव जैसों देशों में गए। चौंकाने वाली बात ये है कि उन्होंने इन दौरों का पूरा खर्चा 8.75 लाख रुपए तक बताया है जबकि इतने पैसे तो फ्लाइट के टिकट में ही लग जाते हैं।
इसके अलावा उन्होंने 22 लाख की सोने की घड़ी खरीदी, जिसकी जानकारी उन्होंने डिपार्टमेंट को नहीं दी। वे विदेश कब-कब गए, कहां रुके, कितने रुपए खर्च किए। इसकी सटीक जानकारी उन्होंने नहीं दी। जांच में ये सवाल खड़ा हुआ है कि जब समीर की सालाना कमाई 15.75 लाख रुपए हैं, वहीं उनकी पत्नी की कमाई 7 लाख रुपए है, तो फिर वे इतना महंगे-महंगे शौक कैसे पालते हैं।
समीर ने कहा- मेरे खिलाफ बदले की भावना से कार्रवाई हुई
समीर ने कोर्ट में दायर याचिका में कहा, 'मेरे खिलाफ बदले की भावना से कार्रवाई की जा रही है। मुझ पर पहले भी करप्शन के आरोप लगे थे। तब भी सबूत नहीं मिला था। CBI को अब भी सबूत नहीं मिलेगा।' इसके तहत उन्होंने अपने सीनियर्स के साथ चैट्स की कुछ कॉपी मुहैया कराई है।
इन चैट्स में सामने आया है कि उन्होंने आर्यन खान केस से जुड़ी पल-पल की जानकारी अपने सीनियर अधिकारियों को दी थी। इसके अलावा उन्होंने शाहरुख खान के साथ भी बातचीत का पूरा चैट्स कोर्ट में पेश किया है। पूरी खबर पढ़ें
समीर का दावा- अधिकारियों को केस की पूरी जानकारी थी
चैट्स में जो अन्य बातें सामने आईं हैं कि उसके मुताबिक, DDG अशोक मुथा जैन ने समीर को निर्देश दिया था कि वो आर्यन खान की रिमांड के लिए और मजबूती से लड़ें। अशोक ने इसके लिए समीर को और एक्स्ट्रा स्टाफ देने की बात भी कही थी।
समीर ने जो चैट्स कोर्ट में पेश किए हैं, उसमें वे अपने सीनियर ज्ञानेश्वर सिंह को जानकारी दे रहे हैं कि सेल्फी लेने वाला शख्स (केपी गोसावी) कोई अधिकारी नहीं बल्कि प्राइवेट विटनेस है।
इन चैट्स के जरिए समीर ये बताने की कोशिश कर रहे हैं कि उनके साथ-साथ उनके ऊपर के अधिकारियों को भी पता था कि केपी गोसावी कौन है। इसके अलावा इन चैट्स में ये भी दावा किया गया है कि समीर के सीनियर्स इस मामले में आर्यन खान की रिमांड को ज्यादा से ज्यादा बढ़ाना चाहते थे। पूरी खबर पढ़ें